
Татарстан Республикасында 2019 елда күп фатирлы йортларны капиталь ремонтлау программасы 57,8 %ка башкарылган. Барлыгы әлеге программа буенча 42муниципаль берәмлектә 942 күп фатирлы йортны капиталь ремонтлау каралган. Бу хакта бүген ТР төзелеш, архитектура һәм ТКХ министрының беренче урынбасары Алексей Фролов ТР Хөкүмәте Йортында узган республика киңәшмәсендә хәбәр итте.

Киңәшмәне видеоконференцэлемтә режимында Рөстәм Миңнеханов уздырды. Киңәшмә эшендә ТР Премьер-министрының беренче урынбасары Рөстәм Нигъмәтуллин катнашты.

Алексей Фролов хәбәр иткәнчә, "Демография" илкүләм проекты кысаларында 2018-2019 елларда 6010 урынлык (шул исәптән 3090 ясли урыны) 29 балалар бакчасы төзелеше планлаштырылган. 19 июль көненә эшләр 3 объектта эшләр төгәлләнгән. 26 объектта төзелеш эшләре дәвам итә.

Татарстан мәгариф объектларын капиталь ремонтлау программасы кысаларында 29 гомуми белем мәктәбе, 9 мәктәп-интернатны 1әм 112 мәктәпкәччә белем бирү оешмасын ремонтлау планлаштырылган. Бүгенге көнгә эшләр 26 гомуми белем мәктәбендә алып барыла. Өч объектта эшләр тәмамланган. Шулай ук 9 мәктәп-интернатта эшләр дәвам ителә. 112 балалар бакчасыныэ 107сендә ремонт дәвам итә. Биш объектта эшләр тәмамланган.

Шулай ук 18 июль көненә 15 ресурс үзәгендә ремонт бара.

Рөстәм Миңнеханов искәрткәнчә, мәгариф объектларын ремонтлауны яңа уку елы башланганчы төгәлләргә кирәк. Шул ук вакытта ул эшләрне тизләтү ремонт эшләре сыйфатына тәэсир итмәскә тиешлеген ассызыклады.

Алексей Фролов шулай ук хәбәр иткәнчә, бүгенге көнгә 3 балалар савыктыру лагеренда, 6 яшүсмерләр клубларында, 2 яшьләр үзәге бинасында, 6 мәдәни объектта, 15 башкарма комитеты бинасында, 2 социаль хезмәт күрсәтү объектында, 1 муниципаль архивта ремонт тәмамланган.

21 авыл клубын төзү, 7 халыкка комлпекслы хезмәт күрсәтүче блок-модульле пункт, 9 башкарма комитет бинасы, 40 универсаль сопрт мәйданчыгын, 8 блок-модульле чаңгы базасын төзү дәвам ителә.
ТР Төзелеш министрлыгы: Татарстанда күп фатирлы йортларны капиталь ремонтлау 57,8 процентка башкарылган